
INTRODUCERE ÎN ASTROLOGIE 


SCURT ISTORIC 

Astrologia europenă îşi are originile în Chaldeea, din care cauză a şi fost 
denumită ASTROLOGIE CHALDEEANĂ. Însă cei ce privesc Astrologia ca pe o ştiinţă 
inițiatică, ce are rolul de a ajuta fiinţa umană în evoluția spirituală, merg mult mai 
departe decât istoria, susţinând că Astrologia este de origine atlantă. Această teorie 
revoluţionară a fost confirmată şi de unii clarvăzători, printre care amintim pe 
renumitul Edgard Cayce. Ulterior, după scufundarea Atlantidei, Egiptul a fost locul 
focar al ştiinţelor spirituale de unde avem faimoasele Table de Smarald ale lui Hermes 
Trismegistros, el fiind considerat cel care a readus ştiinţele oculte pe planeta noastră, 
iar în domeniul Astrologiei a pus bazele Zodiacului Thebaic cunoscut şi sub denumirea 
de "Gradele Sabiene". După perioada de glorie a Egiptului ştafeta a fost preluată de 
iniţiaţii Imperiului Roman printre care amintim pe Manilus şi Firmicus Maternus. Intre 
sec. V-X, arabii datorită poziţiei sociale deosebite, au adus o anumită contribuţie prin 
elaborarea "punctelor arbice" şi printr-o utilizare mai specială a Astrologiei în studiul 
alchimiei. Urmează perioda obscură a inchiziţiei în care Astrologia şi de fapt toate 
ştiinţele oculte au fost interzise din motivele politice ale bisericii. Cei care au sfidat 
dogmele şi au continuat studiul acestei ştiinţe au fost Origene, Placidus de Titus 
Nostradamus, Johannes Kepler, Ruggier şi apoi după secolul al XIX-lea, Max Hendel, 
Alain Hades, ajungând din secolul trecut până la folosirea Astrologiei în psihanaliza lui 
Jung şi în diferite activităţi de la NASA. 


ASTROLOGIA - DEFINIRE 

Denumirea de Astrologie provine de la cuvintele greceşti astron - ceea ce se 
traduce prin astru şi Jogos - ordine, rațiune cosmică, forţă mijlocitoare, cuvântare, 
manifestare. Deci, Astrologia reprezintă cuvântarea astrelor sau raţiunea cosmică a 
astrelor, sau chiar înţelepciunea astrelor. 

Concepţia materialistă conform căreia Astrologia a fost demonstrată ca 
eronată prin descoperirile astronomiei, este de domeniul trecutului. De fapt, 
necesitatea astrologilor de a cunoaşte exact poziţia astrelor şi a altor aspecte ce ţin 
de mişcarea şi manifestarea lor au generat ulterior astronomia. Denumirea de 
astronomie provine de la cuvintele greceşti - astro şi nomos - nume, lege fizică. 
Astronomia este, deci, ştiinţa care studiează legile fizice ale astrelor. În prezent, 
Astrologia este considerată ştiinţa renăscută a mileniului trei, aducând o contribuţie 
vastă la emanciparea omului modern, putând fi aplicată în toate domeniile vieţii. Ea 
permite conştientizarea a ceea ce se petrece cu noi, de ce se petrece, care sunt 
urmările şi ce avem de învăţat din aceste experienţe. 

Într-un mod eronat, o viziune superficială plasează Astrologia în aceaşi clasă 
cu diferite tipuri de preziceri ale viitorului, cum sunt chiromanţia, cititul în cafea, în 
cărţi, şi multe altele de acest gen. Trebuie înţeles că Astrologia ne ajută în primul 
rând să conştientizăm ceea ce suntem noi cu adevărat, exprimând calităţile şi 
defectele noastre, ea ne indică modalităţile cele mai eficiente de a ne corecta 
defectele cu ajutorul calităţilor. În primul rând, scopul Astrologiei este de a explica 
natura cauzală a anumitor fenomene şi stări, de a motiva apariţia lor şi de a 
prognoza tendinţele viitoare în funcţie de situaţiile astrale dintr-un moment dat. 

Astrologia ne poate fi de folos în cel mai important aspect al existenţei noastre: 
cunoaşterea de sine. Astrograma sau horoscopul reprezintă o oglindă reală în care 
se reflectă adevărul despre noi înşine şi care ne pune faţă în faţă atât cu calităţile cu 
care suntem înzestrați cât şi cu defectele şi neajunsurile cu care ne confruntăm. Din 
această hartă a cerului (astrogramă) putem să aflăm liniile directoare ale destinului 
şi care este calea cea mai eficientă pentru noi, care sunt prăpăstiile care ne 
ameninţă. 

“Cunoaşte-te pe tine însuţi şi vei cunoaşte Universul cu toate tainele lui” - nu 
este doar o inscripţie pe un templu antic, ci devine prin această ştiinţă ocultă 
îndemnul fundamental al existenţei şi evoluţiei fiinţei umane. Astrologia revelează 
ceea ce poate ajuta omul să facă paşi spre a-şi cunoaşte natura prin înţelegerea 
reală a propriei manifestări, atunci când se află faţă în faţă cu el însuşi, cu ceilalţi 
oameni, cu diferite situaţii şi stări. Trebuie să înţelegem că Astrologia nu este o cale 
spirituală, ci un instrument, un ajutor deosebit, de care ne putem folosi în evoluţia 
noastră spirituală şi materială. 


ASTROLOGIA ÎN DIFERITE DOMENII DE VIAȚĂ 


În acest sfârşit de secol, Astrologia a fost integrată în multe domenii de viaţă, 
fiind cercetată şi aplicată de către NASA pentru stabilirea compatibilităţilor 
angajaţilor săi, sau în Japonia unde unele firme nici nu fac angajări până ce nu 
studiază astrogramele noilor veniţi, iar în Germania marile companii de transport 
programează şoferii pentru curse în funcţie de tranzitele planetare (previziunile 
individuale), astfel numărul accidentelor a scăzut cu 85% - şi acestea sunt doar 
câteva dintre cele mai importante aplicaţii. De asemenea, Astrologia este implicată şi 
în politică, în probleme socio-administrative, în analiza diferitelor conjuncturi 
economice, în evidenţierea imaginii personalităţilor publice, a vedetelor. 

Astrologia, ca ştiinţă umană, completează într-un mod deosebit psihologia şi 
psihanaliza. De exemplu C. G. Jung a realizat sute de astrograme pentru a găsi 
răspunsuri cauzale în studiile lui. Asocierea Astrologiei cu Psihologia poate aduce 
celei de-a doua un beneficiu imens. Ţinând seama de modul de evoluţie a planetelor, 
psihologul poate să prevadă şi astfel să prevină o eventuală situaţie dificilă a 
pacientului său, pregătindu-l să o înfrunte. De asemenea, prin studiul hărţii natale 
sau cu ajutorul unui astrolog, psihologul reuşeşte să-şi înţeleagă mai bine pacientul 
şi să-l ajute pentru ca acesta să-şi descopere şi să-şi folosească potenţialurile. 

Această nouă perspectivă asupra propriei persoane, pe care Astrologia ne-o 
oferă, ne ajută să ne abordăm problemele cu o mai mare maturitate şi 
responsabilitate, deoarece, atunci când suntem preveniţi, problema este pe jumătate 
rezolvată. Astfel, treptat, viaţa noastră se umple de armonie şi succes, iar noi 
devenim adevărate modele petru ceilalţi. Ajutorul pe care psihologia îl poate primi 
din partea  Astrologiei nu se rezumă numai la cazuri individuale, aplicaţii pot fi 
găsite şi în alte ramuri ale psihologiei cum ar fi psihologia socială sau psihologia 
economică. 


ASTROLOGIA SI HOROSCOAPELE 


În zilele noastre horoscoapele au inundat ziarele, revistele, posturile de radio 
şi televiziune, însă de cele mai multe ori ceea ce se prezice pentru o anumită zodie 
nu este adevărat, fiindcă acest tip de analiză ia în considerare doar o mică parte 
(poziţia Soarelui) din ceea ce constituie analiza completă şi exactă a astrogramei 
propriu-zise. Dincolo de zodia în care ne-am născut - caracterizată de pozitionarea 
Soarelui - o importanţă mare au şi celelalte planete precum şi alte elemente 
componente ale astrogramei. Pentru a întocmi o astfel de hartă este necesar să 
cunoaştem nu doar ziua, luna şi anul naşterii, ci şi ora şi locul naşterii. Doar prin 
aceste date se poate obţine un răspuns plauzibil, altfel totul rămâne cu un caracter 
general, cu o veridicitate de aproximativ 10%. Mai există horoscoape ce analizează 
fiecare zodie prin trei decade unde procentajul de adevăr poate creşte pâna la 25 %. 

O concluzie reală se poate trage doar prin analiza completă a hărţii natale 
(situaţia cerului în momentul naşterii), sau prin raportarea acesteia la poziţionarea 
astrelor pe cer pentru un anumit moment dat, dacă vrem să facem previziuni. 


ASTROLOGIA ÎN TRADIŢIA POPULARĂ 

Tradiţia populară mai păstrează şi în zilele noastre câteva fărâme din 
înţelepciunea strămoşilor, în viziunea cărora semănatul, aratul, culesul se asociau cu 
anumite perioade lunare (ciclurile Lunii) - marcate chiar de sărbători. Pe de altă 
parte se ştia că în perioada de Lună Plină nu este bine să începi acţiuni şi să faci 
planuri, iar începerea tratamentelor medicale, căsătoriile etc, se realizau după 
anumite datini, în anumite perioade astrologice favorabile. Chiar dacă, doar învățații 
sau preoţii (cum erau şi cei aparţinând culturii dacice) cunoşteau ştiinţa astrelor, 
oamenii simpli aplicau aceste concepte fiindcă în decursul timpului acestea şi-au 
demonstrat eficienţa şi veridicitatea; “să fie într-un ceas bun” - spuneau bătrânii 
noştri, ce caracteriza tocmai un astfel de moment. 

Omul zilelor noastre, din păcate nu are timp pentru a ţine cont de aceste 
cicluri şi de multe ori, datorită ignoranței trece cu vederea învăţăturile inspirate din 
experienţa înţelepţilor, a acelor oameni care studiau ritmurile naturii. Mulţi au 
înţeles deja eficienţa Astrologiei şi au recunoscut-o ca ştiinţă, însă neîncrederea, 
superficialitatea, superstiţiile şi caracterul comercial indus de mass media, au făcut 
ca această ştiinţă să fie identificată cu penibilele horoscoape publicate, devenind 
doar o lectură distractivă şi fantasmagorică. 

Aplicarea pozitivă a Astrologiei în viaţa cotidiană, poate să transforme într-un 
mod cert orice tendinţă negativă, deschizând fiinţa spre universuri nebănuite ce se 
află bine ascunse în subconştientul nostru. Astrologia înţeleasă şi aplicată corect va 
direcţiona pe cel care o practică spre trăiri profunde, armonie morală şi etică. El va 
înţelege legile destinului şi va recunoaşte într-un mod clar că rezultatele faptelor, 
indiferent de natura lor, nu vor întârzia să apară. Graţie legii cauzei şi efectului şi 
legii rezonanţei, va percepe totul dintr-un alt unghi de vedere, din prisma creaţiei, 
menţinerii şi resorbţiei - ce sunt concepte fundamentale în căutarea adevăratei 
noastre naturi. 

În concluzie, trebuie să înţelegem că Astrologia NU este un mijloc de a ghici 
viitorul, ci este o ştiinţă care studiază ciclurile, raporturile, conjuncturile astrale ce 
permit determinarea anumitor probabilităţi de desfăşurare a evenimentelor şi 
predispoziţii faţă de care fiinţa umană este receptivă. Şi să nu uităm că astrele 
conduc oamenii, dar înțeleptul este întotdeauna mai presus decât astrele. El ştie să 
se folosească de conjuncturile existente pentru a cunoaşte, a învăţa, a înţelege, a 
evolua, reuşind, astfel, să-şi atingă cu uşurinţă scopurile. Astrologul va observa 
resorturile ascunse care au pregătit transformările radicale din viaţa omului şi va 
înţelege că în acestă lume nimic nu este întâmplător, că nu există vreo formă de 
manifestare care să nu se supună legilor Universale. 


DOMENIILE DE APLICARE ALE ASTROLOGIEI 


Eficienţa Astrologiei se concretizează prin posibilitatea aplicării ei în toate 
domeniile vieţii. Mai ales în zilele noastre, informaţia a devenit punctul forte al 
fiecărei acţiuni. Cea mai mare parte a oamenilor nu reuşesc să se integreze natural 
într-o acţiune, pierzând aceea “simplitate înțeleaptă” despre care vorbesc bătrânii 
noştri. În această direcţie, Astrologia facilitează foarte mult înţelegerea unui anumit 
lucru, fenomen, stare, prin interpretarea tendinţelor interioare şi exterioare legate 
de aceste aspecte. Explicaţiile date de Astrologie nu se bazează pe ghicit, bănuieli, 
presupuneri, ci sunt certitudini ce rezultă din conjuncturile astrale “traduse în 
cuvinte” de către astrolog. 

Astfel, integrarea Astrologiei în viaţa de zi cu zi aduce mărirea eficienţei 
acţiunilor noastre, în primul rând prin cunoaşterea aptitudinilor, calităţilor, iar în al 
doilea rând prin modalităţile concrete prin care se pot rezolva diferitele dezechilibre. 
Şi bineînţeles din moment ce astrele au o anumită influenţă asupra noastră, poate fi 
chiar o şansă ca, folosindu-ne de aceste influenţe să fim mai eficienţi şi să evoluăm 
mult mai repede. 

Domeniile de aplicare ale Astrologiei încep, de la CUNOAȘTEREA PROPRIEI 
NOASTRE PERSONALITĂŢI, ce se evidenţiază prin conştientizarea adevăratei 
noastre naturi. Astrologia ne pune faţă în faţă cu noi înşine, cu toate calităţile, 
aptitudinile dar şi cu defectele şi slăbiciunile noastre - motive evidente pentru a ne 
transforma, trezind în fiinţa noastră puterea, voinţa, încrederea în sine, curajul, 
fermitatea, perseverenţa, atenţia, discernământul, dar şi sensibilitatea, dragostea, 
bunul simţ, compasiunea, altruismul, înţelegerea etc. Astrologia ne ajută să 
observăm mult mai repede anumite defecte, frici, lipsuri, prejudecăţi şi astfel să nu 
mai fie cazul de a învăţa din zeci de experienţe pentru a înţelege ceva esenţial, când 
prin descifrarea hărţii natale putem conştientiza ceea ce suntem cu adevărat şi cum 
să înlăturăm aceste probleme. Acesta reprezintă, de fapt, primul motiv al îndemnului 
spre autocunoaştere, îndemn de a fi cu adevărat noi înşine oriunde şi în orice 
situaţie. 

EDUCAŢIA ȘI PLANUL PROFESIONAL. Primele învățături pe care le 
primeşte un copil se vor impregna adânc în subconştientul acestuia, determinând 
într-un mod direct dezvoltarea personalităţii şi formarea caracterului său. Sistemul 
educaţional este un plan deosebit de fragil, fiindcă e nevoie de multă răbdare şi 
înţelegere pentru a îndruma pe cineva în conformitate cu calităţile, aptitudinile, 
dorinţele şi idealurile sale. Sunt multe cazuri în care părinţii obligă copiii să urmeze 
o anumită şcoală, carieră, căsătorie, fără să ţină cont de starea interioară a acestora. 
Copiii, fiind foarte receptivi la informaţiile din exterior, până la o anumita vârstă (în 
funcţie de dezvoltarea personalităţii lor), se vor adapta la cerinţele educaţionale 
impuse. Însă, mai târziu ei vor dori să experimenteze singuri, vor avea nevoie de o 
mai mare libertate şi de multe ori, într-un mod secret, vor tinde spre spre țeluri 
ascunse, departe de voinţa părinţilor. În această situaţie Astrologia oferă un ajutor 
deosebit, deoarece ne revelează adevăratele noastre aspirații. Ne dă indicaţii asupra 
dorințelor tânărului, ce fel de jocuri i se potrivesc, ce este mai constructiv pentru el, 
cum să-şi depăşească timiditatea, inhibiţiile, ce tip de şcoală să urmeze, cum poate 
învăţa mai bine, iar mai târziu spre ce profesiune să se orienteze. 

Nu de puţine ori, în viaţa unui om apar dorinţe de neînțeles. Brusc vrea să-şi 
schimbe cariera, să facă altceva decât în mod normal, iar aceste tendinţe sunt legate 
ori de dorinţe vechi (de multe ori subconştiente), ce au fost refulate ani şi ani de zile, 
ori de ieşiri spontane, inspirate din dorinţa de afirmare, de impunere, de 
transformare. Prin studiul astrologiei previzionale se poate determina ce a împins 
omul spre asemenea schimbări, dacă acestea sunt favorabile sau nu şi dacă sunt în 
armonie cu adevărata lui natură. 

LATURA FINANCIARĂ. Astrologia nu va revela niciodată cifrele câştigătoare 
de la loto, sau numărul câştigător de la curse, însă dă anumite predispoziţii în ceea 
ce priveşte reuşita sau eşecul, dacă e avantajos să investim, când să semnăm 
contractele, dacă partenerul de afaceri prezintă siguranţă şi astfel să determinăm 
dacă acţiunea pe care urmează să o demarăm va fi eficientă sau nu. La nivel 
individual, Astrologia indică modalităţi prin care putem să ne echilibrăm planul 
financiar, dacă urmăm chemarea reală din interiorul nostru. Aceasta va duce de fapt, 
la armonizarea dorințelor exterioare cu aspirațiile noastre lăuntrice cele mai 
ascunse. Întotdeauna reuşita în plan spiritual şi material se va baza pe orientarea 
pozitivă a voinţei - încrederea că ceea ce ne-am propus, se va realiza, indiferent de 
obstacolele pe care le întâmpinăm. În această direcţie, un mare înţelept spunea: “ca 
să reuşim, trebuie în primul rând să vrem cu adevărat şi niciodată să nu ne îndoim 
de reuşita acțiunilor noastre”. 

SĂNĂTATEA reprezintă un domeniu foarte bine structurat în Astrologie. 
Hipocrate spunea că “un medic fără cunoştere astrologică nu are dreptul să se 
numească el însuşi medic” - ceea ce indică legătura strânsă dintre Medicină şi 
Astrologie încă din vremuri străvechi. Fiecare planetă şi zodie este în corespondenţă 
cu o anumită parte a corpului uman, iar afectarea planetelor din astrogramă poate 

indica motivațiile cauzale ale dezechilibrelor structurii umane. Studiind harta natală 
a unei persoane putem determina modalităţile cele mai eficiente (remediul) pentru a 
înlătura aceste dezechilibre. Astrologia indică şi momentele cele mai bune pentru a 
realiza o operaţie chirurgicală, pentru începerea tratamentelor şi ne avertizează 
când suntem predispuşi la anumite boli sau la stări de devitalizare. 

PLANUL RELAŢIONAL. Astrologia relaţională reliefează tot ce se leagă de 
activităţile interumane, de comunicare, de interdependenţe, şi bineînţeles de 
dragoste. Orice relaţie ştim că se bazează pe două aspecte principale: asemănăre şi 
complementaritate. Există trei niveluri elementare de studiu prin care Astrologia 
înglobează latura  relaţională: fizic - înfăţişare, comportament, exprimare, 
senzualitate, charismă; emoţional - ceea ce caracterizează senzațiile, trăirile, 
stările interioare, permiţând conştientizarea bărbatului interior, respectiv a femeii 
interioare, tendinţele subconştiente, gândurile ascunse, mental şi spiritual - pune 
în valoare latura superioară a relaţiilor dintre oameni, însă acest plan devine activ 
atunci când se urmăreşte într-un mod sincer transformarea problemelor ce apar, în 
echilibru şi fericire. Spiritualul există în fiecare relaţie doar că de multe ori nu îl 
conştientizăm sau nu-i dăm importanţa cuvenită, iar datorită orgoliilor, a pretențiilor 
care apar în diferite situaţii, gândirea raţională, materialistă tinde să acopere din ce 
în ce mai mult aceste valori spirituale, subminând expresia înălţătoare a iubirii. 
Fiecare cuplu care va reuşi să înţeleagă importanţa integrării spirituale şi va da, 
astfel, prioritate trăirilor sufleteşti va reuşi mult mai uşor să depăşească dizarmoniile 
existente. 

ANALIZA KARMICĂ. Reprezintă un domeniu foarte special al Astrologiei 
deoarece pentru explicarea unei conjuncturi se merge până la studiul erorilor din 
vieţile trecute. Această formă de analiză dă răspuns cauzal la toate evenimentele 
actuale, bazându-se pe legea cauzei şi efectului, adică pe faptul că orice eveniment 
fie pozitiv, fie negativ va avea o repercursiune în viitor. Astfel, dacă mai demult am 
făcut un rău, acum trebuie să suportăm consecinţele, iar dacă am făcut o faptă bună 
ne vom bucura de bunăstare şi împlinire. Astrologia karmică arată unde am greşit, 
ce am greşit, de ce am greşit şi ne ajută să învăţăm din aceste greşeli pentru a nu le 
repeta din nou. De asemenea, indică modalităţile concrete de învăţare şi depăşire ale 
lecţiilor karmice, revelându-ne calea cea mai sigură şi mai rapidă pe care trebuie să 
mergem pentru a evolua spiritual. Este partea cea mai grea a astrologiei fiindcă 
valabilitatea interpretării nu se poate verifica decât prin clarviziune. Se recomandă 
abordarea cu foarte mare atenţie a acestui domeniu, doar după ce deţinem un foarte 
bun control asupra astrologiei natale şi previzionale. 

